Il-PBS u l-Kunsill Malti għall-Kultura ngħaqdu biex mix-xahar id-dieħel jerġgħu jibdew jixxandru r-radjudrammi fuq Radju Malta 2. Is-sitt skripts, kollha rebbieħa tal-Premju Francis Ebejer, il-premju nazzjonali tal-kitba għat-teatru, bħalissa qed jiġu rekordjati bl-aħħar teknoloġija fl-istudios il-ġodda ta’ Radju Malta fi Creativity Hub. Id-drammi jinkludu xogħlijiet b’kitba ta’ Ġorġ Peresso, Anthony Portelli, Joe Friggieri u Vincent Vella. Kuntrarju għad-drammi fuq it-televiżjoni, ir-radjudrammi ma fihom l-ebda viżwal u għalhekk il-kliem jieħdu tifsira aktar b’saħħitha, bis-silenzju u l-ħsejjes, ukoll isaħħu l-kwalità tal-produzzjoni. Ir-radjudrammi se jibdew jixxandru fl-ewwel Ġimgħa ta’ kull xahar fis-sagħtejn u nofs fuq Radju Malta 2.